Biroului Permanent al

Parlamentului Republicii Moldova

În conformitate cu prevederile art.73 din Constituţia Republicii Moldova şi art.47 din Regulamentul Parlamentului, se înaintează cu titlu de iniţiativă legislativă proiectul de Lege cu privire la modificarea şi completarea unor acte legislative. 
Anexa:    - proiectul de lege;
- nota informativă.
Deputaţii în Parlament:
proiect

LEGE

cu privire la modificarea şi completarea unor acte legislative
Parlamentul adoptă prezenta lege organică.

Art.I. – La articolul 16 din Legea nr.294-XVI din 21 decembrie 2007 privind partidele politice (Monitorul Oficial al Republicii Moldova, 2008, nr.42-44, art.119), cu modificările ulterioare, alineatul (2) va avea următorul cuprins:
„(2) Tuturor partidelor politice, iar în perioada campaniilor electorale şi candidaţilor acestora la funcţii elective, li se acordă gratuit şi în condiţiile de echitate, în modul stabilit de lege, timpi de antenă la posturile publice de radio şi televiziune.”.
Art.II. – Codul audiovizualului al Republicii Moldova nr.260-XVI din 27 iulie 2006 (Monitorul Oficial al Republicii Moldova, 2006, nr.131-133, art.679), cu modificările ulterioare, se modifică după cum urmează: 
1. Articolul 7 se completează cu un alineat nou (2¹) cu următorul cuprins:
„(2¹) În scopul asigurării pluralismului politic, radiodifuzorii publici vor acorda gratuit şi în condiţii de echitate, timp de antenă tuturor partidelor politice.”. 
2. Articolul 51 se completează cu un alineat nou (3¹) cu următorul cuprins:
„(3¹) Compania va acorda dreptul de folosire cu titlu gratuit şi în condiţii de echitate timp de emisie tuturor partidelor politice, care activează în conformitate cu Legea nr.294-XVI din 21.12.2007 privind partidele politice, stabilind o zi unică, ora şi durata emisiunilor radiofonice şi televizate. Fiecare partid politic va avea lunar dreptul la cel puţin 15 minute în cadrul emisiunilor radiofonice şi cel puţin 10 minute, în cadrul emisiunilor televizate. Partidele politice vor prezenta ofertele pentru emisiunile respective, pînă la data de 20 a fiecărei luni, conducerii Companiei, care la rîndul său, în baza acestora, va elabora graficul emisiunilor.”.
PREŞEDINTELE PARLAMENTULUI

Nota informativă

În conformitate cu prevederile legislaţiei în vigoare, cetăţenii Republicii Moldova se pot asocia liber în partide şi în alte organizaţii social-politice, care sunt egale în faţa legii. Statul sprijină dezvoltarea partidelor politice şi asigură respectarea drepturilor şi intereselor legitime ale acestora. Totodată, în cadrul acordării sprijinului din partea statului, nu se admite discriminarea partidelor politice. 
Însă cu regret, practica ne demonstrează, că partidele parlamentare sunt mai bine protejate şi favorizate în activitatea sa, decît acele partide politice care nu au trecut pragul electoral. 
Favorizarea partidelor politice parlamentare se caracterizează nu doar prin finanţarea acestora din bugetul de stat, începînd cu anul 2013, ci şi prin accesul mai liber al reprezentanţilor acestora la radiodifuzorii, îndeosebi la cei publici. 
Astfel, diferiţi funcţionari, de diferite ranguri, din cadrul diferitor autorităţi publice centrale, reieşind din atribuţiile sale, sunt permanent în vizorul instituţiilor mass-media, prin intermediul cărora expun doar poziţiile, viziunile şi ideile acelor partide parlamentare pe care le reprezintă. Astfel societatea este lipsită de pluralismul de idei, lucru care evident influenţează negativ asupra formării opiniei publice corecte. 
În acest context şi în scopul respectării prevederilor legislaţiei în vigoare, în ceea ce priveşte egalitatea partidelor politice în faţa legii, precum şi în scopul asigurării informării corecte a cetăţenilor asupra treburilor publice şi asupra problemelor de interes naţional, este necesar de operat unele modificări în legislaţia în vigoare. 

Ca urmare, se prezintă atenţiei Dumneavoastră proiectul de Lege cu privire la modificarea şi completarea unor acte legislative, în conformitate cu care radiodifuzorii publici vor organiza cu titlu gratuit, conform ofertelor prezentate de partidele politice, emisiunile politice, de analiză şi sinteză, cu participarea reprezentanţilor partidelor parlamentare şi extraparlamentare, care promovează şi susţin diverse idei. Iar aceste emisiuni vor asigura, ca societatea noastră să facă o analiză serioasă la diversele evenimente care se produc în societate. Şi în final, situaţia s-ar putea schimba real în ceea ce priveşte libertatea de exprimare şi pluralismul de idei. 
Este de menţionat, că în prezent există un act normativ de acest gen, şi anume Hotărîrea Parlamentului nr.785 din 18.11.1991 privind acordarea dreptului de folosire cu titlu gratuit a timpului de emisie la Radioteleviziunea Naţională partidelor şi altor organizaţii social-politice, însă, cu regret, acesta este totalmente depăşit şi nu poate fi aplicat în practică.  
